
[bookmark: TextBodyBegin]Европейският парламент,
[bookmark: _Hlk228352863]–	като взе предвид Хартата на основните права на Европейския съюз, и по-специално нейните членове относно човешкото достойнство, правото на живот, свободата на изразяване на мнение, правата на детето, правата на жертвите, неприкосновеността на комуникациите и защитата на личните данни,
–	като взе предвид Конвенцията на Организацията на обединените нации за правата на детето,
–	като взе предвид член 83, параграфи 1 и 2 от Договора за функционирането на Европейския съюз (ДФЕС),
–	като взе предвид Директива 2011/93/ЕС на Европейския парламент и на Съвета от 13 декември 2011 г. относно борбата със сексуалното насилие и със сексуалната експлоатация на деца, както и с детската порнография и за замяна на Рамково решение 2004/68/ПВР на Съвета[footnoteRef:1], [1:  	ОВ L 335, 17.12.2011 г., стр. 1, ELI: http://data.europa.eu/eli/dir/2011/93/oj. ] 

–	като взе предвид Директива 2012/29/ЕС на Европейския парламент и на Съвета от 25 октомври 2012 г. за установяване на минимални стандарти за правата, подкрепата и защитата на жертвите на престъпления и за замяна на Рамково решение 2001/220/ПВР[footnoteRef:2] („Директива за правата на жертвите“), [2:  	ОВ L 315, 14.11.2012 г., стр. 57, ELI: http://data.europa.eu/eli/dir/2012/29/oj. ] 

–	като взе предвид Директива (ЕС) 2018/1808 на Европейския парламент и на Съвета от 14 ноември 2018 г. за изменение на Директива 2010/13/ЕС за координирането на някои разпоредби, установени в закони, подзаконови и административни актове на държавите членки, отнасящи се до предоставянето на аудиовизуални медийни услуги (Директива за аудиовизуалните медийни услуги), предвид променящите се пазарни условия[footnoteRef:3], [3:  	ОВ L 303, 28.11.2018 г., стр. 69, ELI: http://data.europa.eu/eli/dir/2018/1808/oj. ] 

–	като взе предвид Директива (ЕС) 2024/1385 на Европейския парламент и на Съвета от 14 май 2024 г. относно борбата с насилието над жени и домашното насилие[footnoteRef:4], [4:  	ОВ L, 2024/1385, 24.5.2024 г., ELI: http://data.europa.eu/eli/dir/2024/1385/oj. ] 

–	като взе предвид Регламент (ЕС) 2022/2065 на Европейския парламент и на Съвета от 19 октомври 2022 г. относно единния пазар на цифрови услуги и за изменение на Директива 2000/31/ЕО (Акт за цифровите услуги)[footnoteRef:5], [5:  	ОВ L 277, 27.10.2022 г., стр. 1, ELI: http://data.europa.eu/eli/reg/2022/2065/oj. ] 

–	като взе предвид Регламент (ЕС) 2024/1689 на Европейския парламент и на Съвета от 13 юни 2024 г. за установяване на хармонизирани правила относно изкуствения интелект и за изменение на регламенти (ЕО) № 300/2008, (ЕС) № 167/2013, (ЕС) № 168/2013, (ЕС) 2018/858, (ЕС) 2018/1139 и (ЕС) 2019/2144 и директиви 2014/90/ЕС, (ЕС) 2016/797 и (ЕС) 2020/1828 (Акт за изкуствения интелект)[footnoteRef:6], [6:  	ОВ L, 2024/1689, 12.7.2024 г., ELI: http://data.europa.eu/eli/reg/2024/1689/oj. ] 

–	като взе предвид насоките на Комисията от 10 октомври 2025 г. относно мерките за гарантиране на високо ниво на неприкосновеност на личния живот, безопасност и сигурност на малолетните и непълнолетните лица в интернет в съответствие с член 28, параграф 4 от Регламент (ЕС) 2022/2065[footnoteRef:7], [7:  	ОВ C, C/2025/5519, 10.10.2025 г., ELI: http://data.europa.eu/eli/C/2025/5519/oj. ] 

–	като взе предвид съобщението на Комисията от 10 февруари 2026 г., озаглавено „План за действие срещу кибертормоза „По-безопасна онлайн среда, по-силни заедно“ (COM(2026)0071),
–	като взе предвид доклада на Комисията от 25 ноември 2025 г., озаглавен „Cyberbullying – Insights from science, policy and legislation“ („Кибертормоз — данни от областта на науката, политиката и законодателството“,
–	като взе предвид съобщението на Комисията от 11 май 2022 г., озаглавено „Цифрово десетилетие за децата и младежите: новата европейска стратегия за по-добър интернет за децата (BIK+)“ (COM(2022)0212),
–	като взе предвид съобщението на Комисията от 9 декември 2021 г., озаглавено „По-приобщаваща и защитена Европа: разширяване на списъка на престъпленията в Европа, за да обхване речта на омразата и престъпленията от омраза“ (COM(2021)0777), и приложеното към него предложение за решение на Съвета,
–	като взе предвид своята резолюция от 18 януари 2024 г. относно разширяването на списъка на престъпленията, установени на равнището на ЕС, за да обхване речта на омразата и престъпленията от омраза[footnoteRef:8], [8:  	ОВ C, C/2024/5733, 17.10.2024 г., ELI: http://data.europa.eu/eli/C/2024/5733/oj. ] 

–	като взе предвид националното законодателство срещу кибертормоза, включително ирландския закон „Коко“,
–	като взе предвид речта на Джаки Фокс, майката на Коко Фокс, произнесена от в Европейския парламент на 10 март 2026 г. по случай Международния ден на жената,
–	като взе предвид Стратегията на Комисията от 8 октомври 2025 г. за равнопоставеност на ЛГБТИК+ лицата за периода 2026—2030 г., (COM(2025)0725),
–	като взе предвид своята резолюция от 26 ноември 2025 г. относно защитата на малолетните и непълнолетните лица онлайн[footnoteRef:9], [9:  	ОВ C, C/2026/1708, 24.4.2026 г., ELI: http://data.europa.eu/eli/C/2026/1708/oj. ] 

–	като взе предвид член 136, параграфи 2 и 4 от своя Правилник за дейността,
А.	като има предвид, че кибертормозът се изразява в поведение, проявяващо се чрез цифрови технологии, чието основно намерение или чийто резултат е многократно или непрекъснато унижаване, социално изключване, тормоз или нанасяне на вреди на хора, и по-специално на деца или млади хора, или злоупотреба с тях;
Б.	като има предвид, че кибертормозът е проблем, който се задълбочава, както се признава в плана за действие на Комисията срещу кибертормоза; като има предвид, че 18,3% от децата по света са били подложени на кибертормоз чрез електронни съобщения или публикации в социалните медии; като има предвид, че в Европа приблизително всяко шесто дете на възраст между 11 и 15 години съобщава, че е било жертва на кибертормоз; като има предвид, че между 2018 г. и 2022 г. броят на подрастващите, които са били подложени на кибертормоз, се е увеличил с една четвърт при момчетата и почти с една четвърт при момичетата; като има предвид, че през последните пет години кибертормозът постоянно е основната причина за обаждания на горещите телефонни линии на центровете за по-безопасен интернет;
В.	като има предвид, че проучването на Евробарометър от 2025 г. относно цифровото десетилетие установи, че 92% от гражданите на ЕС считат, че е налице спешна необходимост публичните органи да предприемат действия за защита на децата онлайн от кибертормоз и онлайн тормоз, което подчертава спешната необходимост от координирани действия за предотвратяване, превъзмогване и смекчаване на вредните последици от кибертормоза в държавите членки;
Г.	като има предвид, че кибертормозът засяга непропорционално лицата, които са в положение на интерсекторни и множество уязвимости, включително жени и момичета, ЛГБТИК+ лица, млади хора, деца с увреждания, деца от малцинствен произход, мигранти и расовизирани млади хора, както и че тези припокриващи се основания за дискриминация задълбочават изпитваното страдание;
Д.	като има предвид, че кибертормозът и онлайн тормозът, включително основаното на изображения насилие, имат тежки и трайни последици за жертвите, особено за малолетните и непълнолетните лица, включително психологически вреди, социално отчуждение и в крайни случаи – загуба на човешки живот;
Е.	като има предвид, че кибертормозът в много случаи трябва да се разбира като форма на насилие, основано на пола, включително разпространението без съгласие на интимни изображения, координирани кампании на омраза и нападения срещу жени в обществения живот; като има предвид, че изкуственият интелект придава на кибертормоза ново и опасно измерение, насочено предимно към жените и децата;
Ж.	като има предвид, че кибертормозът има трансгранично измерение, тъй като често се упражнява в платформи на социалните медии, приложения за съобщения, платформи за игри и други онлайн пространства; като има предвид, че това явление се очерта като една от най-значимите заплахи за безопасността и благосъстоянието онлайн на малолетните и непълнолетните лица и младите хора в ЕС;
З.	като има предвид, че няма общоприето правно определение за кибертормоз на равнището на ЕС или на международно равнище; като има предвид, че сред държавите членки продължава да се наблюдава значителна правна разпокъсаност по отношение на определението и санкциите за кибертормоз, което води до нееднакви равнища на защита на жертвите и правна несигурност за правоприлагащите органи;
И.	като има предвид, че няколко държави членки въведоха целенасочени наказателни разпоредби за справяне с кибертормоза; като има предвид, че националното законодателство, например Закона „Коко“ в Ирландия, опитва да се справи с вредното онлайн поведение, включително разпространението на интимни изображения без съгласието на съответното лице и тежките форми на онлайн тормоз; като има предвид, че на 9 декември 2021 г. Комисията предложи да се добавят „престъпленията от омраза“ към списъка на престъпленията, установени на равнището на ЕС съгласно член 83, параграф 1 от ДФЕС; като има предвид, че посоченото предложение не събра необходимата единодушна подкрепа сред държавите членки;
Й.	като има предвид, че председателят на Комисията обяви в своето обръщение за състоянието на Съюза през 2025 г., че ще възложи на група от специалисти да предостави съвети относно безопасността на децата онлайн и евентуалните възрастови ограничения за достъп до социалните медии; като има предвид, че се очаква съпредседателите да докладват своите констатации и препоръки на председателя на Комисията до лятото на 2026 г.;
К.	като има предвид, че бизнес моделът на някои онлайн платформи стимулира разпространението на съдържание, подбуждащо към омраза, като допринася за опасна онлайн среда за малолетните и непълнолетните лица, жените, ЛГБТИК+ лицата и други малцинства; като има предвид, че Комисията започна редица разследвания съгласно Акта за цифровите услуги срещу много големи доставчици на онлайн услуги във връзка с кибертормоз и тормоз;
План на Комисията за действие срещу кибертормоза
1.	приветства плана за действие на Комисията срещу кибертормоза като рамка за справяне с кибертормоза, включително предложеното в него определение, което дава възможност за съгласувана статистическа оценка и обмен на най-добри практики, както и за по-строго изпълнение и прилагане на действащото законодателство;
2.	приветства акцента на плана за действие срещу кибертормоза върху превенцията и цифровата грамотност като ефективни дългосрочни инструменти; призовава Комисията и държавите членки да инвестират в съобразено с възрастта цифрово образование и медийна грамотност, за да гарантират, че тези ресурси достигат до децата във всички социално-икономически контексти;
3.	отново призовава държавите членки да създадат всеобхватни национални планове за борба с кибертормоза и да предвидят ефективни, пропорционални и възпиращи санкции за престъпленията, свързани с кибертормоз, като вземат предвид сериозността на поведението и уязвимостта на жертвата;
4.	счита, че жертвите следва да могат лесно да съобщават за кибертормоз; отбелязва, че планът за действие срещу кибертормоза предвижда онлайн приложение за безопасност срещу кибертормоза като лесен за ползване и оперативно съвместим механизъм за докладване в целия ЕС, за да се централизират докладването, координираната подкрепа и събирането на доказателства;
Наказателно право
5.	изразява загрижеността си, че въпреки законодателните и политическите мерки, предприети на равнището на ЕС и на национално равнище, кибертормозът и злоупотребата с изображения или видеозаписи продължават да се разрастват в целия ЕС, което показва, че съществуващите инструменти, включително задълженията съгласно Акта за цифровите услуги и хармонизацията съгласно Директивата относно борбата с насилието над жени и домашното насилие, може би не са достатъчни за справяне с пълния мащаб и сериозността на проблема;
6.	отбелязва, че планът за действие срещу кибертормоза не предвижда мерки в областта на наказателното право на равнището на ЕС;
7.	приканва Комисията да направи оценка на необходимостта от по-хармонизиран подход на равнището на ЕС, за да се дефинира кибертормозът; приканва Комисията да проучи дали кибертормозът, включително разпространението на интимни материали без съгласието на съответното лице, следва да бъде признат за особено тежко престъпление с трансгранично измерение на равнището на ЕС; отново изразява подкрепата си за включването към списъка с престъпленията в ЕС съгласно член 83, параграф 1 от ДФЕС на престъпленията от омраза, които биха могли да обхващат най-тежките форми на кибертормоз;
8.	подчертава, че добре обезпечените с ресурси правоприлагащи органи, включително подходящ персонал, технически експертен опит и ИТ инфраструктура, са незаменима част от ефективното справяне с кибертормоза; приканва Комисията и Европол да увеличат капацитета за разследване на държавите членки, включително за борба с трансграничния кибертормоз;
9.	приканва държавите членки да обменят най-добри практики относно своите правни подходи; подчертава, че усилията следва да дават приоритет на мерките за превенция, образование и повишаване на осведомеността, насочени към децата, родителите и преподавателите, както и на цифровата грамотност и възстановителните подходи, особено когато участват малолетни и непълнолетни лица;
10.	призовава за бързо прилагане и транспониране на преразгледаната Директива за правата на жертвите;
Онлайн платформите и Законодателният акт за цифровите услуги
11.	призовава Комисията и държавите членки да гарантират, че платформите носят отговорност за предотвратяване и противодействие на кибертормоза;
12.	посочва, че бизнес моделът на определени онлайн платформи стимулира разпространението на съдържание, подбуждащо към омраза, и следователно допринася за възникването на все по-опасна онлайн среда, особено за малолетните и непълнолетните лица, жените и членовете на общността на ЛГБТИК+ лицата или други малцинства; подчертава ролята на свръхперсонализираните системи за препоръчване, които промотират речта на омразата и намаляват видимостта на по-умереното съдържание;
13.	подчертава, че Законодателният акт за цифровите услуги разглежда някои аспекти на тормоза и кибертормоза, по-специално член 28 от него, който вече задължава доставчиците да гарантират високо равнище на неприкосновеност на личния живот, безопасност и сигурност за малолетните и непълнолетните лица; подчертава в това отношение насоките на Комисията съгласно Акта за цифровите услуги, в които се уточнява как платформите могат да гарантират, че малолетните и непълнолетните лица са в безопасност, когато използват техните услуги; отбелязва, че много големите онлайн платформи до голяма степен не са приложили тези мерки; призовава Комисията и държавите членки да засилят прилагането на член 28 от Акта за цифровите услуги и на разпоредбата за уведомяване и предприемане на действия от Акта за цифровите услуги, което оказва въздействие върху защитата на жертвите на кибертормоз;
14.	призовава Комисията да приключи висящите дела за правоприлагане, да започне разследвания на всички нарушения на член 28 от Акта за цифровите услуги, включително системните рискове, породени от системите за препоръчване, и стриктно да прилага задължението на платформите за уведомяване и премахване; категорично отхвърля всякакви опити за повторно отваряне на Законодателния акт за цифровите услуги; посочва, че достъпът на изследователите съгласно Акта за цифровите услуги е от решаващо значение за гарантиране на основано на факти законотворчество;
15.	призовава Комисията да предприеме последващи действия във връзка с обявените от нея насоки за доверените податели на сигнали относно кибертормоза, за да се изясни тяхната роля в борбата с незаконното съдържание;
16.	изразява съжаление относно настоящата липса на правна рамка, която да позволява откриването на материали, съдържащи сексуално насилие над деца онлайн, и призовава Комисията да предприеме бързи действия, за да гарантира въвеждането на механизми за доброволно докладване на материали, съдържащи сексуално насилие над деца; подчертава задълженията на платформите да обезпечат безопасно цифрово пространство за децата, което зачита техните основни права и което гарантира защита на личните данни за всички ползватели;
Други мерки
17.	изразява загриженост относно нарастващото използване на ИИ за злоупотреби, включително генериране на дълбинни фалшификати, клониране на глас и интимно съдържание без съгласие; отново заявява необходимостта от забрана на „приложенията за разголване“ съгласно Законодателния акт за изкуствения интелект като част от преговорите по сборен пакет от мерки в областта на цифровите технологии за ИИ; призовава доставчиците незабавно да се приведат в съответствие с член 50 от Акта за изкуствения интелект относно прозрачността и водния знак, за да се гарантира, че генерираното от ИИ съдържание е ясно етикетирано, за да се смекчи вредното въздействие на дълбинните фалшификати, най-вече върху малолетните и непълнолетните лица;
18.	призовава Комисията да оцени дали съществуващите задължения за оценка и смекчаване на риска съгласно правото на ЕС обхващат по подходящ начин операторите на онлайн игри, по-специално операторите, предлагащи възможности за комуникация в реално време, които могат да изложат малолетните и непълнолетните лица на кибертормоз;
19.	припомня задълженията съгласно преразгледаната Директива за аудио-визуалните медийни услуги за защита на малолетните и непълнолетните лица от незаконно и вредно съдържание и на всички потребители от съдържание, подбуждащо към насилие или омраза; призовава Комисията да наблюдава изпълнението на настоящата директива от държавите членки;
20.	припомня необходимостта от засилване на защитата и подкрепата за жертвите на кибертормоз; изразява загриженост, че организациите на жертвите са все по-застрашени поради липса на финансиране; призовава за увеличено и устойчиво финансиране от ЕС за организациите на гражданското общество, телефонните линии за помощ и услугите за подкрепа на жертвите, както и за интегриране на мерките за предотвратяване и реагиране на кибертормоза в националните стратегии за психично здраве, като се обърне специално внимание на малолетните и непълнолетните лица и други уязвими групи;
°
°	°
21.	възлага на своя председател да предаде настоящата резолюция съответно на Съвета, на Комисията, както и на правителствата и парламентите на държавите членки.

